Síðastliðinn föstudag var leikskólinn Bangsakot opnaður formlega í Ólafsvík . Staðsetning leikskólans er heldur óvenjuleg , en hann er til húsa á jarðhæð í 100 fermetra blokkaríbúð við Engihlíð . „ Þetta er gert til að leysa úr brýnni þörf fyrir leikskólaplássi , “ segir Hermína Lárusdóttir aðstoðarleikskólastjóri Krílakots , en starfsemi Bangsakots heyrir undir skólann . Hún bætir við að það hafi verið kominn talsverður biðlisti í bæjarfélaginu eftir leikskólaplássi . Aðspurð segir Hermína að börnin verði átta og tveir starfsmenn í Bangsakoti , en eftir næstu áramót verði 12 börn og þrír starfsmenn . Auður Sigurjónsdóttir er deildarstjóri á Stubbakoti , sem er deild á Krílakoti , en Bangsakot verður útibú þaðan og fylgir dagsskipulagi . Fyrir utan íbúðina er afgirt leiksvæði fyrir börnin en þau munu líka fara í garðinn á Krílakoti í heimsóknir . Skipt var um allt gólfefni í Bangsakoti , gerður fataklefi , sett upp hentug salerni og keyptir nýir innistokksmunir eins og borð , stólar , hillur , leikföng og sófi .